(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Θ΄

Παρασκευή 12 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ν. Δένδια, σελ.
3. Ανακοινώνεται ότι τη συνεδρίαση παρακολουθούν μαθητές από το 129ο Δημοτικό Σχολείο Αθηνών, το 4ο Δημοτικό Σχολείο Καισαριανής και το 1ο Δημοτικό Σχολείο Διονύσου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 15 Οκτωβρίου 2018, σελ.
3. Συζήτηση επικαίρων ερωτήσεων:
 α) Προς τον Υπουργό Περιβάλλοντος και Ενέργειας:
 i. με θέμα: « Έκδοση των εκκρεμών Π.Δ. για τη θεσμοθέτηση των Περιοχών Οργανωμένης Ανάπτυξης Υδατοκαλλιεργειών», σελ.
 ii. με θέμα: «Η κυβέρνηση φόρτωσε στη ΔΕΗ τις «πληγές του Φαραώ»», σελ.
 iii. με θέμα: «Περί της νομιμότητας αδειοδότησης του μεταλλείου Σκουριών», σελ.
 β) Προς τον Υπουργό Ψηφιακής Πολιτικής, Τηλεπικοινωνίων και Ενημέρωσης, με θέμα: «Βαρύτατες καταγγελίες για την λειτουργία της ΕΡΤ», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΛΟΒΕΡΔΟΣ Α. , σελ.

Β. Επί των επικαίρων ερωτήσεων:
ΓΙΟΓΙΑΚΑΣ Β. , σελ.
ΚΡΕΤΣΟΣ Ε. , σελ.
ΛΟΒΕΡΔΟΣ Α. , σελ.
ΜΑΝΙΑΤΗΣ Ι. , σελ.
ΣΑΡΙΔΗΣ Ι. , σελ.
ΣΤΑΘΑΚΗΣ Γ. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Θ΄

Παρασκευή 12 Οκτωβρίου 2018

Αθήνα, σήμερα στις 12 Οκτωβρίου 2018, ημέρα Παρασκευή και ώρα 10.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-10-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Η΄ συνεδριάσεώς του, της Πέμπτης 11 Οκτωβρίου 2018, σε ό,τι αφορά την ψήφιση στο σύνολό του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν εισέλθουμε στην συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 15 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 36/8-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Επισκόπηση δαπανών φορέων γενικής κυβέρνησης».

2. Η με αριθμό 19/3-10-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Το υπόλοιπο του Ταμείου Μολυβιάτη».

3. Η με αριθμό 28/8-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων».

4. Η με αριθμό 17/2-10-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της ανατολικής Αττικής».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 37/8-10-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, με θέμα: «Αναφορικά με τη σοβαρή καταγγελία εργαζομένου στο Κεντρικό Εργαστήριο Δημόσιας Υγείας για τη δημιουργία bitcoin στον χώρο του μηχανοστασίου».

2. Η με αριθμό 41/9-10-2018 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Γιατί δεν κάνετε δεκτή την τροπολογία της ΔΗΣΥ για τη λειτουργία χώρων ιατρικώς εποπτευόμενης χρήσης ψυχοτρόπων ουσιών; Μπορεί να εκπονηθεί Εθνικό Σχέδιο Δράσης κατά των ναρκωτικών δίχως εθνικό συντονιστή;».

3. Η με αριθμό 43/9-10-2018 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς την Υπουργό Προστασίας του Πολίτη, με θέμα: «Σχετικά με φιλοσκοπιανή εκδήλωση στη Φλώρινα».

4. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σημερινό δελτίο επικαίρων ερωτήσεων δεν θα συζητηθούν οι κάτωθι επίκαιρες ερωτήσεις.

Η τρίτη με αριθμό 20/3-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο.», δεν θα συζητηθεί.

Η όγδοη με αριθμό 3/1-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά.», δεν θα συζητηθεί.

Η πρώτη με αριθμό 35/8-10-2018 επίκαιρη ερώτηση δεύτερου κύκλου Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Παιδείας, Έρευνας και Θρησκευμάτων, με θέμα: «Προβλήματα στις διαδικασίες επιλογής Συντονιστών Εκπαιδευτικού Έργου», δεν θα συζητηθεί λόγω κωλύματος του αρμοδίου Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η πέμπτη με αριθμό 46/9-10-2018 επίκαιρη ερώτηση δεύτερου κύκλου Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, με θέμα: «Να υλοποιηθούν άμεσα μέτρα στήριξης των φοιτητών που στεγάζονταν στις φοιτητικές εστίες που κάηκαν καθώς και για την ανέγερση νέων εστιών», δεν θα συζητηθεί λόγω κωλύματος του αρμοδίου Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η έβδομη με αριθμό 26/5-10-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Παιδείας, Έρευνας και Θρησκευμάτων, σχετικά με την «τροπολογία που παγώνει το ΠΔ για τους Μουφτήδες», δεν θα συζητηθεί λόγω κωλύματος του αρμοδίου Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η δεύτερη με αριθμό 27/5-10-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ -ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση, ότι προστατεύονται οι εγγυητές των υπερχρεωμένων νοικοκυριών», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα. Αιτία: ανειλημμένες υποχρέωσες.

Η έκτη με αριθμό 38/8-10-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας», δεν θα συζητηθεί λόγω κωλύματος του Υφυπουργού Οικονομίας και Ανάπτυξης κ. Στάθη Γιαννακίδη. Αιτία: φόρτος εργασίας.

Η τρίτη με αριθμό 45/9-10-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εσωτερικών, με θέμα: «Για τις καταστροφές από τον κυκλώνα "Ζορμπά" που προκλήθηκαν στην Πελοπόννησο», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση, καθώς βρίσκεται σε κυβερνητική αποστολή στο εσωτερικό.

Τέλος, η τέταρτη με αριθμό 44/9-10-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να δοθεί άμεση λύση στο ζήτημα της καθαριότητας και της υγιεινής των σχολείων», δεν θα συζητηθεί λόγω αναρμοδιότητας.

Για όλα όσα ακούσατε υπάρχει και σχετική επιστολή του Γραμματέα της Κυβέρνησης κ. Ακρίτα Καϊδατζή.

Ξεκινάμε τη συζήτηση τεσσάρων επικαίρων ερωτήσεων. Στις τρεις θα απαντήσει ο Υπουργός Περιβάλλοντος και Ενέργειας κ. Γεώργιος Σταθάκης και στην τέταρτη θα απαντήσει ο Υφυπουργός Ψηφιακής Πολιτικής, Τηλεπικοινωνιών και Ενημέρωσης κ. Ελευθέριος Κρέτσος.

**ΑΝΔΡΕΑΣ ΛΟΒΕΡΔΟΣ:** Θα συζητηθούν πρώτα οι ερωτήσεις προς τον κ. Σταθάκη;

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, όπως το έχω εγώ από την υπηρεσία, είναι τρεις συνεχόμενες ερωτήσεις προς τον κ. Σταθάκη και η τελευταία προς τον κ. Κρέτσο.

Αρχικά, θα συζητηθεί η πρώτη με αριθμό 34/8-10-2018 επίκαιρη ερώτηση πρώτου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Περιβάλλοντος και Ενέργειας, με θέμα: «Έκδοση των εκκρεμών Π.Δ. για τη θεσμοθέτηση των Περιοχών Οργανωμένης Ανάπτυξης Υδατοκαλλιεργειών».

Κύριε συνάδελφε, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, ανάπτυξη δεν γίνεται με ευχολόγια και μεγαλοστομίες. Γίνεται με έργα που, πρώτα απ’ όλα, διαμορφώνουν ένα ασφαλές, διάφανο και δίκαιο πλαίσιο για να αναπτυχθούν οι επιχειρήσεις.

Ο κλάδος της ιχθυοκαλλιέργειας, από τους πιο υποσχόμενους της ελληνικής οικονομίας, χαιρέτισε το ειδικό πλαίσιο χωροταξικού σχεδιασμού για τις υδατοκαλλιέργειες, που θεσπίστηκε το 2011, γιατί είδε σε αυτό μία σοβαρή πρόθεση να μπει τέλος σε χρόνια προβλήματα αδιαφάνειας, κατάχρησης και αυθαιρεσίας.

Ορίστηκαν θαλάσσιες περιοχές, που πληρούν συγκεκριμένα χαρακτηριστικά για την ανάπτυξη των υδατοκαλλιεργειών, οι περιοχές ανάπτυξης υδατοκαλλιεργειών. Σε αυτές προβλέφθηκε να δημιουργηθούν οργανωμένες θαλάσσιες εκτάσεις, οι περιοχές οργανωμένης ανάπτυξης, που μόνο σε αυτές θα χωροθετούνται μονάδες υδατοκαλλιέργειας. Χωροθέτηση στις λεγόμενες περιοχές άτυπης συγκέντρωσης μονάδων επιτρεπόταν σε συγκεκριμένες περιπτώσεις και μόνο μέχρι να θεσμοθετηθούν οι περιοχές ολοκληρωμένης ανάπτυξης.

Μάλιστα, είχε εκδοθεί και εγκύκλιος από το Υπουργείο Περιβάλλοντος, που απαγόρευε την εγκατάσταση νεών μεμονωμένων μονάδων μέχρι να γίνουν οι περιοχές ολοκληρωμένης ανάπτυξης.

Πού είμαστε σήμερα, κύριε Υπουργέ; Γνωρίζουμε από τους θεσμικούς εκπροσώπους του κλάδου ότι επτά χρόνια μετά δεν έχει εκδοθεί ούτε ένα προεδρικό διάταγμα για την ίδρυση περιοχής ολοκληρωμένης ανάπτυξης υδατοκαλλιεργειών. Ούτε ένα, κύριε Υπουργέ. Έχουμε είκοσι πέντε αιτήσεις, που εκκρεμούν και η προθεσμία για την ίδρυση των περιοχών αυτών λήγει σε περίπου έναν χρόνο, τον Νοέμβριο του 2019.

Αναρωτιόμαστε, κύριε Υπουργέ: Θα γίνουν μέσα σε δεκατρείς μήνες όσα δεν έγιναν σε έξι χρόνια, δηλαδή από τότε που κατατέθηκαν οι πρώτες μελέτες; Θα δώσετε νέα παράταση, μεταφέροντας και αυτό το βάρος στην επόμενη κυβέρνηση; Τελικά, τι σκοπεύετε να κάνετε, πέρα από γενικόλογες υποσχέσεις, όπως δόθηκαν πρόσφατα και από τον καινούργιο Υπουργό Αγροτικής Ανάπτυξης στους φορείς του κλάδου;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν υπάρχει αμφιβολία για τον στρατηγικό ρόλο, που παίζει στην ελληνική οικονομία ο συγκεκριμένος κλάδος. Αυτό αποτυπώνεται ευθέως. Είναι ο δεύτερος κλάδος της χώρας σε εξαγωγές. Δεν υπάρχει αμφιβολία, επίσης, ότι έχουμε ένα θεσμικό πλαίσιο, το οποίο προσπαθούμε να εφαρμόσουμε με τον καλύτερο δυνατό τρόπο.

Υπάρχουν καθυστερήσεις, αυτό είναι γεγονός. Η αιτία είναι διπλή. Πρώτον, είναι το ότι έχουμε έναν όγκο μελετών -θα σταθώ αναλυτικά σ’ αυτές- οι οποίες δεν ήταν απόλυτα ώριμες, άρα σε αρκετές περιπτώσεις έχουμε μια μεταφορά των μελετών και βελτίωσή τους από την υπηρεσία, εννοώ στις συγκεκριμένες εταιρείες. Ταυτόχρονα, υπήρχαν και σοβαρές ελλείψεις στην υπηρεσία εν μέσω των περιορισμών του προσωπικού και υπήρξαν καθυστερήσεις.

Παρ’ όλα αυτά, πού βρισκόμαστε και πώς προχωράμε; Νομίζω ότι πέντε σχέδια πλέον βρίσκονται στο τελικό στάδιο για αποστολή σχεδίων προεδρικού διατάγματος στο Συμβούλιο της Επικρατείας. Αυτά είναι η Οξυά, βόρειος και νότιος Ευβοϊκός, ο δίαυλος Ωρεών, Κεφαλονιά – κόλπος Αργοστολίου, χερσόνησος Σιθωνίας – Χαλκιδική, Εχινάδες νήσοι κ.λπ.. Εννέα μελέτες βρίσκονται περίπου σε υψηλό βαθμό ωρίμανσης και οι υπόλοιπες βρίσκονται ακόμα σε αρχικό στάδιο.

Θεωρώ ότι περίπου οι δεκατέσσερις από τις είκοσι τέσσερις μελέτες θα ολοκληρωθούν και θα προωθηθούν εντός ολίγων μηνών, γιατί η πρόθεσή μας είναι να τις ολοκληρώσουμε, όπως προβλέπει ο νόμος, μέχρι τον Οκτώβριο του 2019. Ταυτόχρονα, προσπαθούμε να βελτιώσουμε επιμέρους ατέλειες που υπάρχουν στον ισχύοντα νόμο του 2011.

Για το θέμα των εγκυκλίων, όπως ξέρετε, το Συμβούλιο της Επικρατείας απέρριψε το 2018 την αίτηση και την προσφυγή του Συνδέσμου Ελληνικών Θαλασσοκαλλιεργειών και της Πανελλήνιας Ένωσης Μικρομεσαίων Ιχθυοκαλλιεργειών. Συνεπώς, η εφαρμογή των ανωτέρω εγκυκλίων, με τις οποίες παρέχονται οδηγίες για την ίδρυση νέων μονάδων, δεν εμποδίζει την εκ των υστέρων ίδρυση ΠΟΑΥ και ούτως ή άλλως, κάθε λειτουργούσα μονάδα, εφόσον στην περιοχή της θεσμοθετηθεί ΠΟΑΥ, οφείλει να προσαρμοστεί σε αυτήν.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου, τριάντα πέντε μαθήτριες και μαθητές και τέσσερις συνοδοί εκπαιδευτικοί από το 129ο Δημοτικό Σχολείο Αθηνών και το 4ο Δημοτικό Σχολείο Καισαριανής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Γιόγακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Υπουργέ, οι πράξεις της Κυβέρνησης δείχνουν ότι, αντί να επιταχύνονται οι διαδικασίες για την ίδρυση των περιοχών ολοκληρωμένης ανάπτυξης, συντηρείται μια κατάσταση άναρχης και μεσοβέζικης λύσης.

Όπως είπατε κι εσείς, ακυρώσατε την εγκύκλιο του 2012, εκδίδοντας δύο άλλες εγκυκλίους, με τις οποίες άρχισαν να εξετάζονται αιτήσεις για νέες, μεμονωμένες μονάδες ιχθυοκαλλιέργειας, σε περιοχές ανάπτυξης, που δεν επιτρεπόταν να γίνουν νέες μονάδες, αν δεν ιδρυθούν πρώτα οι περιοχές ολοκληρωμένης ανάπτυξης, αιτήσεις, μάλιστα, που είχαν κατατεθεί αφού ίσχυσε το νέο ειδικό πλαίσιο χωροταξίας.

Για να συγκαλυφθεί η αδράνεια στην εφαρμογή του πλαισίου, αρχίσατε να το κάνετε «λάστιχο», παρά το ότι σύσσωμος ο κλάδος σάς είχε μεταφέρει επανειλημμένα τις αντιρρήσεις τους για το ότι δεν δίνετε προτεραιότητα στις παλιές αιτήσεις και σε βάρος των μελετών για τις περιοχές ολοκληρωμένης ανάπτυξης, για τον κίνδυνο να δεσμευτούν σημαντικές παράκτιες εκτάσεις και αντίθετα με τα όσα προβλέπονται με το ειδικό πλαίσιο χωροταξίας.

Ποιον βολεύει αυτή η κατάσταση, κύριε Υπουργέ; Σίγουρα όχι τη σωστή και συνολική ανάπτυξη του κλάδου, που η θεσμοθέτηση των περιοχών ολοκληρωμένης ανάπτυξης μπορεί να φέρει.

Κύριε Υπουργέ, για την ΠΟΑΥ Θεσπρωτίας υπολογίζεται μόνο κατά την πρώτη διετία, ότιη αδειοδότηση που θα δοθεί, θα διπλασιάσει το τονάζ, φθάνοντας τους δεκαοχτώ έως δεκαεννέα χιλιάδες τόνους. Θα δημιουργηθούν περίπου διακόσιες καινούριες θέσεις εργασίας, ενώ ο τζίρος από τις νέες μονάδες και τις μονάδες που θα επεκταθούν θα φθάσουν τα 150 εκατομμύρια, δυόμισι φορές πάνω από τη σημερινή παραγωγή.

Να πω εδώ ότι η μελέτη για την ΠΟΑΥ Θεσπρωτίας είναι από τις πρώτες που έχουν κατατεθεί το φθινόπωρο του 2012, ενώ την ίδια εποχή δημιουργήθηκε ο φορέας διαχείρισης της περιοχής. Κύριε Υπουργέ, μου αναφέρατε οχτώ-εννέα περιοχές, χωρίς να είναι μέσα η Θεσπρωτία, που ήταν η πρώτη που κατέθεσε τη μελέτη το 2012. Είναι, λοιπόν, ένας ώριμος φάκελος, που θα πρέπει να προχωρήσει με γρήγορους ρυθμούς και κατά προτεραιότητα, όπως προβλέπεται ρητά από το ειδικό πλαίσιο χωροταξικού σχεδιασμού για τις υδατοκαλλιέργειες.

Κύριε Υπουργέ, είπατε στην πρωτομιλία σας ότι έως το τέλος της προθεσμίας, τον Νοέμβριο του 2019 θα ολοκληρωθούν. Εκτιμούμε, όμως, ότι έχουν ειπωθεί ξανά τέτοιες δεσμεύσεις, χωρίς να θέλω να προκαταλάβω κάτι κακό. Επειδή γνωρίζω, όπως είπατε και εσείς, ότι πέρα από όλα τα προβλήματα, υπάρχει έλλειψη προσωπικού, όσον αφορά και το νομικό επιτελείο και επειδή ταυτόχρονα χρειάζονται και από άλλα συναρμόδια Υπουργεία υπογραφές, πρέπει να δώσετε ιδιαίτερη βαρύτητα, γιατί, όπως είπατε κι εσείς, είναι ο δεύτερος κλάδος που προσφέρει στην ανάπτυξη της οικονομίας μας, ένας κλάδος που έχει περαιτέρω δυναμική και θα είναι πάρα πολύ χρήσιμο να επικεντρωθούμε όλοι μαζί. Η δέσμευσή σας και οι προτεραιότητες που θα δοθούν, πρέπει να είναι πραγματικές και ουσιαστικές, έτσι ώστε να μπορέσει ο κλάδος να δώσει τη ζωντάνια, που μπορεί να επόμενα χρόνια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δυστυχώς, δεν έχω -για να τον δω επακριβώς- τον φάκελο που επισημαίνετε για τη Θεσπρωτία. Πάντως συμμερίζομαι τις παρατηρήσεις, που έγιναν και δεσμεύομαι ότι πραγματικά, θα βρεθεί στο επίκεντρο των προτεραιοτήτων, ακριβώς διότι είναι μια κατάσταση ,που θέλουμε να τελειώσει και να γίνει με τον καλύτερο δυνατό και σωστό τρόπο.

Συμμερίζομαι αρκετά πολλές από τις παρατηρήσεις σας και ελπίζω ότι στο επόμενο διάστημα και θα μπορέσουμε να ενισχύσουμε την Υπηρεσία πολύ, γιατί θέλει υπερδιπλασιασμό των ανθρώπων που δουλεύουν στην υπηρεσία, και να ανταποκριθούμε στο χρονοδιάγραμμα, το οποίο έχει θέσει ο νόμος του 2011 και το οποίο οφείλουμε να ολοκληρώσουμε.

**ΠΡΟΕΔΡΕΥΩΝ (Νικήτας Κακλαμάνης):** Ακολουθεί η δεύτερη με αριθμό 18/3-10-2018 επίκαιρη ερώτηση πρώτου κύκλου του  Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Η κυβέρνηση φόρτωσε στη ΔΕΗ  τις «πληγές του Φαραώ»».

Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, μετά τη θεατρική παράσταση «Το μεγάλο μας τσίρκο», που παίχτηκε στην Ουάσιγκτον με πρωταγωνιστή τον κ. Καμμένο και μετά τα μεγάλα οικονομικά σκάνδαλα στο προσφυγικό και την ΕΡΤ, ερχόμαστε σήμερα να συζητήσουμε μια πολύ δυσάρεστη υπόθεση. Αφορά στην εξαγορά από τη ΔΕΗ της σκοπιανής εταιρείας EDS, μια εταιρείας, την οποία εξαγοράσατε για 4,8 εκατομμύρια ευρώ, παρουσίασε ζημιές 5,5 εκατομμύρια ευρώ το 2017 και όταν εξαγοράστηκε, είχε 25,9 εκατομμύρια δάνεια και πιστοληπτικές γραμμές. Είναι εταιρεία ιδιοκτησίας του Αντιπροέδρου των Σκοπίων, του κ. Κότσο Ανγκιούσεφ.

Θέλουμε, λοιπόν, να μας απαντήσετε στις ακόλουθες επτά ερωτήσεις.

Ερώτηση πρώτη: Γιατί δώσατε εντολή στη ΔΕΗ, μέσω της θυγατρικής της, να αγοράσει τη συγκεκριμένη εταιρεία;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ποιος έδωσε εντολή;

**ΙΩΑΝΝΗΣ ΜΑΝΙΑΤΗΣ:** Η Κυβέρνηση.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Α, η Κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θα απαντήσετε. Μην κάνουμε τώρα διάλογο.

**ΙΩΑΝΝΗΣ ΜΑΝΙΑΤΗΣ:** Θα έχετε όλον τον χρόνο, κύριε Υπουργέ. Μην ανησυχείτε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Για να καταλάβω ποιος έδωσε εντολή, αν την έδωσε ο Σταθάκης.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Θα το επαναλάβετε.

**ΙΩΑΝΝΗΣ ΜΑΝΙΑΤΗΣ:** Ακούστε τώρα γιατί δώσατε την εντολή.

Την εισήγηση για εξαγορά της συγκεκριμένης σκοπιανής εταιρείας την έκανε η θυγατρική της ΔΕΗ στην Αλβανία, η ΔΕΗ Αλβανίας.

Και ποιον έχετε βάλει εκεί διευθύνοντα σύμβουλο, κύριε Υπουργέ; Έχετε βάλει έναν δικό σας άνθρωπο, τον κ. Γιώργο Λάντζα. Ποιος είναι ο κ. Γιώργος Λάντζας; Είναι ένας άνθρωπος, τον οποίον εσείς ως Υπουργός Ανάπτυξης τον είχατε τοποθετήσει το 2016 ως πρόεδρο στο διοικητικό συμβούλιο της Ελληνικής Βιομηχανίας Ζάχαρης. Κατά συνέπεια, είναι άνθρωπος δικός σας, της Κυβέρνησης.

Δεύτερο ερώτημα: Γιατί χρησιμοποιήσατε ως μπροστινό τη θυγατρική της ΔΕΗ στην Αλβανία και δεν βάλατε τις κεντρικές υπηρεσίες της ΔΕΗ να εισηγηθούν στο διοικητικό συμβούλιο την εξαγορά; Τι κρύβεται πίσω από αυτό το περίεργο by pass;

Τρίτο ερώτημα: Γιατί αναθέσατε και δώσατε στη θυγατρική της ΔΕΗ 180.000 ευρώ στην αρχή και μετά και άλλες 50.000, ώστε να αναθέσει σε συμβούλους τον οικονομικό και φορολογικό έλεγχο της εταιρείας που θα εξαγόραζε η ΔΕΗ; Δηλαδή, άλλος πληρώνει και άλλος αγοράζει; Πληρώνει τους συμβούλους η θυγατρική, αλλά αγοράζει η μητρική; Γιατί συμβαίνουν αυτά;

Τέταρτο ερώτημα: Γιατί τα χρήματα τοποθετούνται στον προσωπικό λογαριασμό του αντιπροέδρου του κ. Ζάεφ; Ποια είναι η διαδρομή του χρήματος, πότε έφυγαν τα λεφτά, πώς πήγαν, πού πήγαν και πότε πήγαν; Πρέπει να μας απαντήσετε.

Πέμπτο ερώτημα: Τα μέλη του διοικητικού συμβουλίου της ΔΕΗ, που αποφάσισαν και συμφώνησαν με την εξαγορά, ήξεραν όλη την αλήθεια ή τους εξαπατήσατε; Ήξεραν, δηλαδή, ότι η εταιρεία που εξαγοράζει η ΔΕΗ είναι ιδιοκτησία του κ. αντιπροέδρου του κ. Ζάεφ ή δεν το ήξεραν;

Έκτο ερώτημα: Γιατί ο κ. Χουλιαράκης ως εκπρόσωπος του ελληνικού δημοσίου και βασικός μέτοχος της ΔΕΗ αρνείται να απαντήσει και κάνει μπαλάκι το θέμα σ’ εσάς ως δήθεν μόνο αρμόδιο για τη συγκεκριμένη εξαγορά;

Τέλος, έβδομο ερώτημα: Γιατί η απόφαση για εξαγορά της συγκεκριμένης εταιρείας πάρθηκε τον Φεβρουάριο του 2018, αλλά η ολοκλήρωση των ελέγχων –φορολογικών, νομικών και οικονομικών- της εταιρείας έγινε δύο μήνες αργότερα, τον Απρίλιο του 2018; Δηλαδή, αποφασίζετε τον Φεβρουάριο να αγοράσετε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, πρέπει να ολοκληρώσετε.

**ΙΩΑΝΝΗΣ ΜΑΝΙΑΤΗΣ:** Τελειώνω, κύριε Πρόεδρε.

Αποφασίζετε τον Φεβρουάριο να αγοράσετε, αλλά ελέγχετε την εταιρεία τον Απρίλιο, δύο μήνες μετά.

Τέλος, κύριε Πρόεδρε –γιατί αφορά και εμάς όλους ως Προεδρείο και ως Εθνικό Κοινοβούλιο- ο κύριος Υπουργός αρνήθηκε να καταθέσει στη Βουλή των Ελλήνων την εισήγηση της ΔΕΗ Αλβανίας, καθώς και τη σύμβαση που υπέγραψε η ΔΕΗ, μία σύμβαση και μία εισήγηση που τη γνωρίζουν τουλάχιστον εκατό άτομα στη ΔΕΗ και όλα τα Σκόπια. Και ο κύριος Υπουργός, προσβάλλοντας το Εθνικό Κοινοβούλιο, αρνείται να την καταθέσει και μου λέει «αν θέλεις να τη δεις, πήγαινε στα γραφεία της ΔΕΗ». Αυτό θεωρώ ότι αποτελεί ένα κορυφαίο θεσμικό ολίσθημα της Κυβέρνησης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, πρώτον, ο κύριος Υπουργός θα έχει διπλάσιο επίσης χρόνο –όσο έδωσα και σε εσάς- για να απαντήσει.

Δεύτερον, περιμένω ως Προεδρεύων να ακούσω την απάντηση του Υπουργού, όσον αφορά την τελευταία σας παρατήρηση, πριν τοποθετηθώ.

Ορίστε, κύριε Υπουργέ, έχετε τον λόγο. Τυπικά σας βάζω τρία λεπτά, αλλά θα έχετε την ανοχή που σας είπα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μάλιστα.

Δεν μπορώ να απαντήσω σε καμμία από τις υποθετικές ερωτήσεις που μου τέθηκαν, δεδομένου ότι η Κυβέρνηση έδωσε εντολή. Ποια Κυβέρνηση; Πότε έδωσε εντολή; Πρώτη υποθετική ερώτηση.

Δεύτερον, όσον αφορά το ύψος και το μέγεθος της οικονομικής συναλλαγής, να σας υπενθυμίσω τι λέει ο νόμος; Στη Βουλή έρχονται συναλλαγές που κάνει η ΔΕΗ, προμήθειες, εξαγορές, ή οτιδήποτε άλλο, άνω των 20 εκατομμυρίων ευρώ.

**ΙΩΑΝΝΗΣ ΜΑΝΙΑΤΗΣ:** Άνω των 20 εκατομμυρίων ευρώ, με απόφαση δική μας…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, σας παρακαλώ, μη διακόπτετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κάτω των 20 εκατομμυρίων ευρώ λέει ο νόμος ότι αποτελούν μία αρμοδιότητα όπου δεν χρειάζεται καν η γνωστοποίηση αυτών των δεδομένων.

Συνεπώς, τηρώ επακριβώς τον νόμο για μία τόσο μικρής εμβέλειας συναλλαγή της ΔΕΗ. Περάστε τη ΔΕΗ, όπου είναι όλα δημόσια. Προφανώς, είναι όλα δημόσια.

Πάμε τώρα στο περιεχόμενο, γιατί ουκ έστιν αριθμός ανακριβειών που τέθηκαν. Τον Φεβρουάριο εξουσιοδοτήθηκε από το διοικητικό συμβούλιο ο πρόεδρος και ο διευθύνων σύμβουλος να προβούν σε όλες τις αναγκαίες ενέργειες για την εξαγορά του συνόλου, συμπεριλαμβανομένων της διαπραγμάτευσης εξαγοράς μεριδίων, του οριστικού προσδιορισμού του τιμήματος και του τρόπου καταβολής του, βάσει της μελέτης αποτίμησης που έχει προηγηθεί. Δεν επακολουθεί, είχε προηγηθεί η αποτίμηση από τον σύμβουλο «ERNST & YOUNG».

Άρα, έχουμε έναν προσδιορισμό κατ’ αρχάς του τιμήματος, της αξίας της εταιρείας και στη συνέχεια την έγκριση για την εν λόγω συναλλαγή των δαπανών που αφορούν στη διενέργεια των απαραίτητων ελέγχων μελετών -οικονομικός έλεγχος, φορολογικός έλεγχος, νομικός έλεγχος, μελέτη αποτίμησης αξίας- που διενεργήθηκαν και στην παροχή άλλων υπηρεσιών που τυχόν απαιτηθούν με μέριμνα της θυγατρικής της ΔΕΗ, «PPC ALBANIA SH.A.», για την εν λόγω εξαγορά.

Άρα, οι παραπάνω μυθολογικές, επίσης, δαπάνες θα συμπεριληφθούν στη σύμβαση που θα υπογραφεί μεταξύ ΔΕΗ και «PPC ALBANIA».

Επομένως, όλο το χρονικό ακολουθεί την καθιερωμένη διαδικασία με την οποία γίνονται οι εξαγορές διεθνώς. Δεν υπάρχει κάτι διαφορετικό.

Όμως, γιατί κάνετε βουτιά στη ναφθαλίνη; Και κυριολεκτώ. Αυτή είναι μία εξαγορά η οποία ξεκίνησε τα τέλη του 2017, ακολούθησε ο Φεβρουάριος, είχε ήδη προηγηθεί ο «ERNST & YOUNG» και έγιναν όλες οι διαδικασίες. Η αποτίμηση της εταιρείας δεν εδράζεται σε μία παθητική χρονιά, αλλά σε πέντε κερδοφόρες και ούτω καθεξής. Όλα αυτά έχουν αποτυπωθεί και στη μελέτη και στην αποτίμηση του δίκαιου τιμήματος.

Από εκεί και πέρα, νομίζω ότι αυτή η συζήτηση είχε κλείσει. Νομίζω ότι μια υπόμνηση από την Αντιπολίτευση στη γειτονική μας χώρα έγινε τον Φεβρουάριο, αλλά μέχρι εκεί. Μάλλον η Νέα Δημοκρατία και το ΚΙΝΑΛ είναι σε μεγάλη απόγνωση αυτόν τον καιρό, όταν ανασύρουν θέματα τα οποία είχαν γίνει με απόλυτη διαφάνεια. Δεν υπάρχει κανείς που μπορεί να μην ήταν ενήμερος τον Φεβρουάριο, τον Μάρτιο, τον Απρίλιο. Πέρυσι τον Νοέμβριο οι ομόφωνες –και το υπογραμμίζω- αποφάσεις του διοικητικού συμβουλίου της ΔΕΗ ήταν ανοιχτές, γνωστές.

Οποιοσδήποτε έχει πρόσβαση σε αυτές και απορώ γιατί η Νέα Δημοκρατία και το ΚΙΝΑΛ επαναφέρουν ένα θέμα, το οποίο είναι τόσο κρυστάλλινο και τόσο πεντακάθαρο. Διαδικαστικά ακολουθήθηκαν όλα τα προβλεπόμενα.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Μανιάτη, θα ήθελα να σημειώσω, κύριε Υπουργέ, ότι ο νόμος ορίζει ότι, εάν πρόκειται για σύμβαση κάτω από 20 εκατομμύρια ευρώ, δεν υποχρεούσθε να τις φέρετε στη Βουλή. Δεν ορίζει, όμως, ότι απαγορεύεται να τις φέρετε στη Βουλή. Άρα δεοντολογικά και θεσμικά –και απευθύνομαι σε έναν Υπουργό με αστική παιδεία και ευγένεια- νομίζω ότι πρέπει να τις φέρετε στη Βουλή, εφόσον δεν το απαγορεύει ο νόμος. Ένας Βουλευτής δεν πάει να τρέχει στα γραφεία της ΔΕΗ, για να δει μία σύμβαση. Τυπικά είστε καλυμμένος. Δεοντολογικά και ουσιαστικά πιστεύω ότι από τη Δευτέρα θα το κάνετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κανένα πρόβλημα. Θα απαντήσω σε αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, ευχαριστώ για την παρέμβασή σας γιατί βγάζει και από μια αμήχανη θέση και από ένα αδιέξοδο τον κύριο Υπουργό. Να του θυμίσω μόνο ότι την υποχρέωση όλων των εταιρειών του δημοσίου να φέρνουν τις συμβάσεις πάνω από 20 εκατομμύρια ευρώ στη Βουλή, την έφερε το ΠΑΣΟΚ και η παράταξή σας τότε καταψήφισε.

Να συνεχίσω όμως τον συλλογισμό μου.

Εάν είναι υποχρεωμένες να φέρνουν τις συμβάσεις πάνω από 20 εκατομμύρια ευρώ, πολλώ μάλλον είναι υποχρεωμένες να φέρνουν τα 4,5 ή τα 5 εκατομμύρια ευρώ. Ας το ξεπεράσω αυτό όμως.

Επειδή είπατε διάφορα, κύριε Υπουργέ, καταθέτω για τα Πρακτικά την απάντηση με υπογραφή του κ. Σταθάκη που λέει ότι η ολοκλήρωση των ελέγχων της συγκεκριμένης σκοπιανής εταιρείας έγινε τον Απρίλιο, αλλά η απόφαση ελήφθη τον Φεβρουάριο, δύο μήνες νωρίτερα.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα απάντηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω και δεύτερο σχετικό, την απάντηση του κ. Χουλιαράκη που μου λέει «δεν έχω καμμία σχέση, μη με ανακατεύεις», παρά το γεγονός ότι ο κ. Χουλιαράκης ως γενική συνέλευση της ΔΕΗ ενέκρινε τη συγκεκριμένη αγορά.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα απάντηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω τέλος και τρίτο σχετικό, τις αποφάσεις του διοικητικού συμβουλίου της ΔΕΗ που λένε ότι θα ανατεθεί στη θυγατρική με 180 χιλιάδες ευρώ να βρει συμβούλους, οι οποίοι θα κάνουν την αξιολόγηση και ότι η ΔΕΗ αναλαμβάνει δεσμεύσεις έως 20 εκατομμύρια ευρώ της σκοπιανής εταιρείας.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να έρθω τώρα στην ουσιαστική πολιτική, εθνική ερώτηση.

Κύριε Υπουργέ, εγώ να αποδεχθώ τα πάντα, ότι πρόκειται για ένα επενδυτικό «κελεπούρι», ότι κάνατε άριστα που την αγοράσατε τη συγκεκριμένη εταιρεία. Να τα αποδεχθώ όλα.

Λύστε μου όμως μία βασική απορία: Βρίσκεστε στην κορύφωση της διαπραγμάτευσης για ένα μεγάλο εθνικό θέμα, το ονοματολογικό και το θέμα των Σκοπίων συνολικότερα. Η Κυβέρνησή σας το θεωρεί ως μία πολύ μεγάλη εθνική επιτυχία. Εμείς έτσι κι αλλιώς τη θεωρούμε εθνικά επιζήμια και θα την καταψηφίσουμε, αλλά η Κυβέρνησή σας θεωρεί ότι κάνει κάτι σπουδαίο. Στην κορύφωση, λοιπόν, αυτής της σπουδαίας κατά τη γνώμη σας διαπραγμάτευσης έρχεστε εσείς και εξαγοράζετε την εταιρεία του αντιπροέδρου του Ζάεφ.

Ερωτώ πολύ απλά γιατί φαντάζομαι ότι εκεί στη ΔΕΗ ή εκεί στην Κυβέρνηση είστε στοιχειωδώς μεγάλα παιδιά: Εάν υπάρχει αυτός ο συγχρονισμός θα υπάρξουν ή δεν θα υπάρξουν συνειρμοί, σκέψεις, προβληματισμοί, που θα είναι οι ακόλουθοι, όπως και έγινε: Πρώτον, θέλατε να την κρύψετε τη συμφωνία; Γι’ αυτό δεν την φέρνετε στη Βουλή;

**ΠΡΟΕΔΡΕΥΩΝ (Νικήτας Κακλαμάνης):** Δεν είναι τώρα ο αρμόδιος Υπουργός να απαντήσει σε αυτά. Ολοκληρώστε, παρακαλώ.

**ΙΩΑΝΝΗΣ ΜΑΝΙΑΤΗΣ:** Τελειώνω, κύριε Πρόεδρε.

Ξέρατε ότι θα υπάρχει αυτή η συσχέτιση στην κοινή γνώμη, αλλά είπατε «δεν βαριέσαι, δεν πειράζει;», που είναι το χειρότερο απ’ όλα; Δεν το σκεφτήκατε καν. Η Κυβέρνησή σας σε τέτοια κορυφαία θέματα δεν συσχέτισε δύο σημαντικές αποφάσεις, αλλά είπε «δεν βαριέσαι, δεν πειράζει;». Αν ισχύει το τελευταίο, πώς εισηγείται την απόφαση ένα κορυφαίο κομματικό στέλεχος που έχετε διορίσει στη ΔΕΗ της Αλβανίας;

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, παρακαλώ ολοκληρώστε.

**ΙΩΑΝΝΗΣ ΜΑΝΙΑΤΗΣ:** Περιμένω τις απαντήσεις του Υπουργού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Οι τρεις τελευταίες ερωτήσεις δεν απευθύνονται στον Υπουργό κ. Σταθάκη. Αν θέλει, απαντά, αν δεν θέλει όμως, δεν απαντά.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Συμμερίζομαι τον Πρόεδρο, τον κ. Κακλαμάνη και σας λέω πως όποια χαρτιά θέλετε, είναι στη διάθεσή σας. Το θεωρώ δεδομένο.

Πάμε στην ουσία. Δεν μπορώ να παρακολουθήσω τον συλλογισμό σας, πραγματικά δεν μπορώ. Έχουμε τη Συμφωνία των Πρεσπών που εσείς θεωρείτε επιζήμια για τη χώρα. Εμείς κάνουμε μία οικονομική απόφαση για να περάσουμε στην άλλη πλευρά την πολιτικά επιζήμια για τη χώρα μας απόφαση; Αυτό μας λέτε; Δηλαδή, ο συλλογισμός σας…

**ΙΩΑΝΝΗΣ ΜΑΝΙΑΤΗΣ:** Σας απάντησαν οι δύο λαοί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, είστε παλιός κοινοβουλευτικός. Σηκώνεστε πάνω, ανοίγετε το μικρόφωνο, λες και δεν με βλέπετε απέναντί σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα δεχόμουν τον συλλογισμό σας -για να έχει λογική συνάφεια, γιατί αλλιώς χάνεται η λογική συνέχεια- ότι είναι μια ωφέλιμη για μας, επιζήμια γι’ αυτούς και εμπλεκόμαστε σε τέτοιου τύπου οικονομικές διαδικασίες για να πείσουμε τους γείτονες να τη δεχθούν.

Το ανάποδο δεν μπορεί να ισχύει, ταυτόχρονα να είναι και επιζήμια για μας και να προσπαθούμε να διευκολύνουμε το να περάσει στη γειτονική χώρα. Δεν γίνονται και τα δύο. Είστε λογικά ανακόλουθοι και νομίζω ότι κινδυνεύετε να αποκτήσετε τραγελαφική υπόσταση στη διασύνδεση των δύο θεμάτων.

Πάμε τώρα στο δεύτερο επιχείρημά μου. Είστε πολύ κάτω από την ίδια τη συζήτηση του θέματος στη γειτονική χώρα. Όπως ξέρετε, η οξύτητα εκεί είναι πολύ μεγάλη και για το θέμα του ονόματος και για τη συνταγματική αναθεώρηση. Η Αντιπολίτευση εκεί το έβαλε δέκα μέρες τον Φεβρουάριο. Θα σας στείλω όλα τα δημοσιεύματα.

Απορώ πραγματικά γιατί εσείς τον Φεβρουάριο, τον Μάρτιο, τον Απρίλιο δεν θέσατε αυτό το θέμα, κουβέντα. Είναι όλα δημόσια. Μπορώ να σας καταθέσω όλες τις αποφάσεις του διοικητικού συμβουλίου της ΔΕΗ, που είναι δημόσιες.

**ΙΩΑΝΝΗΣ ΜΑΝΙΑΤΗΣ:** Τις κατέθεσα ήδη, μην ανησυχείτε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Και έρχεστε στις 7 Σεπτέμβρη, στις 8 Οκτώβρη, θα έλθετε και στις 8 Νοέμβρη -κοντά στα γενέθλιά μου- να ξαναθέσετε το ίδιο θέμα; Έλεος, δηλαδή.

Ας υπενθυμίσω βέβαια επί της ουσίας ότι ο Αντιπρόεδρος της Κυβέρνησης εκεί έχει ένα ευρύ φάσμα ενεργειακών εταιρειών. Είναι πολύ δραστήριος στον ενεργειακό τομέα. Έχει πάρα πολλές δραστηριότητες και εκεί και στις γειτονικές βαλκανικές χώρες, τη Σερβία, την Ουγγαρία κ.λπ..

Εδώ όμως μιλάμε για κάτι που έχει τα όριά του, αυτά που τέθηκαν. Είναι ένα βήμα που έκανε η ΔΕΗ κατά εισήγηση της ΔΕΗ Αλβανίας, που κάνει ένα μικρό βήμα σε μια γειτονική χώρα, μαζί με πολλά άλλα που έχει κάνει η ΔΕΗ αυτό το ίδιο διάστημα. Συμμετείχε στους διαγωνισμούς για τα υδροηλεκτρικά της Αλβανίας, συμμετείχε στην Τουρκία, στη Βοσνία-Ερζεγοβίνη κ.ο.κ..

Άρα, έχουμε μία γκάμα πραγμάτων που κάνει η ΔΕΗ ταυτόχρονα τον τελευταίο ένα χρόνο και μία από αυτές τις πράξεις ήταν και η συγκεκριμένη. Τι διαστάσεις να βρείτε; Το εννοώ πραγματικά, τι προσδοκάτε ότι μπορεί να βγει από μία τόσο απλή, διάφανη, λιτή διαδικασία, όπως αυτή που έγινε πριν από ένα χρόνο;

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την πέμπτη με αριθμό 23/4-10-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Περί της νομιμότητας αδειοδότησης του μεταλλείου Σκουριών».

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, στις 19 Απριλίου 2018 κατατέθηκε υπόμνημα στο Υπουργείο Περιβάλλοντος και Ενέργειας από το Παρατηρητήριο Μεταλλευτικών Δραστηριοτήτων, σύμφωνα με το οποίο το Υπουργείο δεν νομιμοποιείται και δεν οφείλει να εκδώσει καμμία άδεια εφόσον, πρώτον δεν έχει αδειοδοτηθεί το νέο υποέργο Σκουριών, όπως αυτό τροποποιήθηκε μονομερώς από την «ELDORADO GOLD» στις 29-3-2018 με την τεχνική έκθεση Σκουριών και δεύτερον πριν αποφανθεί το Σ.τ.Ε. επί της νομιμότητας των από 5-7-2016 και 2-11-2016 αποφάσεων της αρμόδιας υπηρεσίας του Υπουργείου -να σας θυμίσω ότι οι δύο αποφάσεις αφορούσαν την επιστροφή της τεχνικής μελέτης μεταλλουργίας στην «ΕΛΛΗΝΙΚΟΣ ΧΡΥΣΟΣ Α.Ε.» και την απόρριψη της αίτησης θεραπείας αντίστοιχα- και πριν ακόμα αποφασιστεί, κατόπιν της κρίσης του Σ.τ.Ε., η έγκριση ή μη της τεχνικής μελέτης της μεταλλουργίας και του νέου επενδυτικού σχεδίου.

Επισημαίνεται σχετικά, κύριε Υπουργέ, ότι το διαιτητικό δικαστήριο δεν αμφισβήτησε την ισχύ των αποφάσεων αυτών, αναγνωρίζοντας την απόλυτη αρμοδιότητα του Σ.τ.Ε..

Κατόπιν τούτων και προκειμένου να διασφαλιστεί το δημόσιο συμφέρον, αλλά και η κατασκευή του εργοστασίου μεταλλουργίας, ερωτάσθε, κύριε Υπουργέ, τα εξής: Νομιμοποιείται το Υπουργείο, υπό αυτές τις συνθήκες και εν αναμονή της αποφάσεως του Σ.τ.Ε., να προχωρήσει στην αδειοδότηση του μεταλλείου των Σκουριών;

Δεδομένου ότι το επενδυτικό σχέδιο, κύριε Υπουργέ, της «ΕΛΛΗΝΙΚΟΣ ΧΡΥΣΟΣ Α.Ε.» είναι ενιαίο και αποτελείται από τα μεταλλεία της Ολυμπιάδος, το μεταλλείο των Σκουριών και τη μεταλλουργία, ήταν σύννομη η αδειοδότηση των μεταλλουργείων της Ολυμπιάδος;

Με ποιον τρόπο, κύριε Υπουργέ, ουσιαστικά υπηρετείται το δημόσιο συμφέρον, όταν δίνουμε την άδεια στην εταιρεία να εξάγει συμπυκνώματα χρυσού και βασικών μετάλλων, τη στιγμή που η διοίκηση δεν έχει πειστεί ότι η συγκεκριμένη εταιρεία μπορεί να παράγει καθαρά μέταλλα;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Νομίζω ότι το θέμα το οποίο θέτετε έχει πάρει έναν δρόμο ο οποίος καθορίστηκε φυσικά από τη διαιτησία στην οποία προσφύγαμε σε συμφωνία με την εταιρεία, προκειμένου να αποφανθεί γι’ αυτό το συγκεκριμένο ερώτημα, ότι είναι ένα ενιαίο επενδυτικό σχέδιο και ότι η πλευρά του δημοσίου, προκειμένου να αποκομίσει η χώρα τα οφέλη, πρέπει να υπερασπιστεί το δικαίωμα και τις εγγυήσεις ότι θα είναι μια ενιαία καθετοποιημένη μονάδα παραγωγής καθαρών μετάλλων.

Νομίζω ότι η διαιτησία απεφάνθη για δύο πράγματα. Το πρώτο είναι ότι η εταιρεία, από την πλευρά της, μπορεί να έχει καθυστερήσει στην ολοκλήρωση του ενιαίου επενδυτικού σχεδίου, αλλά δεν συντρέχουν λόγοι για τους οποίους το δημόσιο μπορεί να καταγγείλει τη σύμβαση. Αυτό ήταν το σκέλος της απόφασης της διαιτησίας, το οποίο ουσιαστικά έλεγε ότι ναι μεν υπάρχουν καθυστερήσεις κ.λπ., αλλά δεν συντρέχει λόγος βάσει του οποίου το δημόσιο να μπορεί να καταγγείλει τη συμφωνία επακριβώς για καθυστέρηση καθετοποίησης.

Από την άλλη πλευρά, η απόφαση έκανε σαφές και ρητά είπε ότι το δημόσιο έχει κάθε λόγο να απαιτεί εγγυήσεις για την ολοκλήρωση του ενιαίου επενδυτικού σχεδίου.

Μετά από αυτή την απόφαση και στο πνεύμα ενός ειλικρινούς διαλόγου, νομίζω ότι προσπαθούμε, σε διάλογο με την εταιρεία, να βρούμε τον καλύτερο δυνατό τρόπο να υπάρξουν και ισχυρές εγγυήσεις για την ολοκλήρωση καθετοποιημένου σχεδίου και από την άλλη πλευρά, στο ενδιάμεσο χρονικό διάστημα, έως ότου γίνει αυτό και έχουμε μια εξαγωγή συμπυκνωμάτων και μεταλλεύματος χωρίς επεξεργασία, να υπάρχουν ισχυρές εγγυήσεις ότι τα οφέλη για το ελληνικό δημόσιο θα είναι αρκετά. Αυτός ο διάλογος είναι εν εξελίξει.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, δεν γνωρίζω το σκεπτικό της διαιτησίας. Σαφώς και δεν θα κρίνω εγώ αυτή τη στιγμή το πώς ουσιαστικά κινήθηκε ο συγκεκριμένος διάλογος.

Έχουμε μία επένδυση στη χώρα μας κι εμείς, κύριε Υπουργέ, είμαστε υπέρ των επενδύσεων, αρκεί, όμως, αυτές οι επενδύσεις να είναι προς όφελος του δημοσίου συμφέροντος.

Η αλήθεια είναι ότι δεν μπορώ να καταλάβω -και δεν έχω πειστεί- την απάντηση, που μου δώσατε στην τρίτη ερώτηση την οποία σας έθεσα. Στις άλλες ερωτήσεις μου αντιλαμβάνομαι τις απαντήσεις σας. Δεν καταλαβαίνω, δηλαδή, με ποιον τρόπο εξυπηρετείται το δημόσιο συμφέρον, με την αδειοδότηση της εταιρείας να εξάγει ουσιαστικά συμπυκνώματα καθαρού χρυσού και βασικών μετάλλων, τη στιγμή που δεν έχει ακόμα πειστεί η διοίκηση ότι μπορεί η εταιρεία να παράγει καθαρά μέταλλα.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κοιτάξτε, όπως ξέρετε, υπάρχει αυτή η εκκρεμότητα όσον αφορά την αμοιβαία συμφωνία για το τελικό αποτέλεσμα. Όμως, έχει γίνει πρόοδος σ’ αυτό το θέμα. Έχουν γίνει ανταλλαγές και υπάρχει πρόθεση να υπάρξουν και συμπληρωματικές μελέτες, για να υπάρχουν αυτές οι εγγυήσεις που υπονοήσατε. Άρα, αυτό είναι μέρος της συζήτησης και του διαλόγου, ο οποίος -όπως σας είπα- είναι εν εξελίξει.

Ως προς το ενδιάμεσο διάστημα που λέτε, σας θυμίζω ότι η αρχική σύμβαση επιτρέπει την αποσπασματική αδειοδότηση δραστηριοτήτων. Με βάση αυτό είχε αδειοδοτηθεί πλήρως η Ολυμπιάδα, όπως ξέρετε, από πέρυσι το καλοκαίρι που ολοκληρώσαμε το σύνολο των αδειών για την Ολυμπιάδα.

Συνεπώς, η απάντησή μου είναι απόλυτα απλή και επικεντρωμένη στο συγκεκριμένο θέμα. Οι Σκουριές είναι το απαραίτητο κομμάτι για την καθετοποίηση. Αυτό είναι γνωστό. Θέλουμε επιπρόσθετες διαδικασίες, μελέτες, εγγυήσεις για το καθετοποιημένο και οριστικό κομμάτι, εφόσον δεν έχει πειστεί ακόμη η διοίκηση. Αυτό είναι το αντικείμενο, δηλαδή τι επιπρόσθετο πρέπει να δοθεί, προκειμένου να υπάρξουν απόλυτες εγγυήσεις για το τελικό αποτέλεσμα. Σε αυτό το στάδιο βρισκόμαστε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ, για την παρουσία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, είκοσι τέσσερις μαθητές και μαθήτριες και ένας εκπαιδευτικός συνοδός τους από το 1ο Δημοτικό Σχολείο Διονύσου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

 Κύριοι συνάδελφοι, θα ήθελα να σας ανακοινώσω ότι ο συνάδελφος κ. Νικόλαος Δένδιας ζητεί άδεια ολιγοήμερης απουσίας του στο εξωτερικό για προσωπικούς λόγους από τη Δευτέρα 15 Οκτωβρίου 2018 μέχρι και την Παρασκευή 19 Οκτωβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η τέταρτη με αριθμό 31/8-10-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδουπρος τον Υπουργό Ψηφιακής Πολιτικής, Τηλεπικοινωνίων και Ενημέρωσης, με θέμα: «Βαρύτατες καταγγελίες για την λειτουργία της ΕΡΤ».

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, είναι η πρώτη σας ερώτηση;

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ναι, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Καλή επιτυχία.

**ΠΡΟΕΔΡΕΥΩΝ (Νικήτας Κακλαμάνης):** Ελπίζω να πάμε και με ηρεμία.

**ΑΝΔΡΕΑΣ ΛΟΒΕΡΔΟΣ:** Με ηρεμία ναι, αλλά όχι και με ήπια επιχειρήματα. Θα είναι σκληρά τα επιχειρήματα.

**ΠΡΟΕΔΡΕΥΩΝ (Νικήτας Κακλαμάνης):** Για ηρεμία μίλησα, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ανθρώπινα και συναδελφικά λέω στον άνθρωπο «καλή επιτυχία» στο έργο του και στο κοινοβουλευτικό του έργο.

Κύριε Υπουργέ και κύριε Πρόεδρε, η ΕΡΤ ως δημόσια τηλεόραση είναι χρήσιμη, γιατί τα ιδιωτικά κανάλια συνήθως δεν προβάλλουν πτυχές του εκάστοτε κυβερνητικού έργου που μπορεί να είναι σοβαρές και σημαντικές, αλλά που δεν έχουν επικοινωνιακό ενδιαφέρον.

Γι’ αυτό πάντα υπήρξαμε -και ως κόμμα και εγώ προσωπικά- υπέρ της ύπαρξης της ΕΡΤ και κατά του «μαύρου». Δεν διαφωνώ ότι επί όλων των κυβερνήσεων -όσα χρόνια θυμάμαι εγώ την πολιτική- πάντα η δημόσια τηλεόραση λειτουργούσε σε μεγάλο βαθμό με κέντρο βάρους υπέρ των κυβερνήσεων, προβάλλοντας το έργο τους. Υπήρξε μία εξαίρεση, βέβαια, των δύο πρώτων ετών που ξέσπασε η κρίση, όπου εμάς μας διέλυσε η ΕΡΤ, την οποία εμείς εποπτεύαμε και οι δημοσιογράφοι με τους οποίους οι δικοί μας Υπουργοί και οι δοικήσεις της ΕΡΤ πρωτίστως είχαν συμφωνήσει να εργάζονται εκεί. Οι Υπουργοί δεν είχαν αρμοδιότητες, αλλά δεν είχαν εκφράσει αντιρρήσεις οι άνθρωποι. Αυτή τη διετία μας διαλύσανε εμάς. Εκεί ήταν η εξαίρεση του κανόνα ότι η δημόσια τηλεόραση πάντα λειτουργεί με κέντρο βάρους την κυβέρνηση.

Εδώ, όμως, κύριε Υφυπουργέ, επί των ημερών σας, τέσσερα χρόνια, ξέφυγε η κατάσταση. Εδώ έχει γίνει «ΣΥΡΙΖΑ channel». Και μας δίνεται η εντύπωση ότι αυτά σκεφτόσασταν να κάνετε και στα ιδιωτικά κανάλια και ότι πρέπει να είναι αληθείς οι πληροφορίες ότι τότε που οργανώνατε, με βάση τον νόμο Παππά, τα τέσσερα ιδιωτικά κανάλια, κανονίζατε ακόμα και ποιος θα κάνει πολιτικές εκπομπές. Είναι εικόνα και ομοίωση αυτού που έχετε στο μυαλό σας ως ενημέρωση.

Βάλαμε θέματα. Εγώ στις ομιλίες μου στη Βουλή έχω κάνει κριτική στην ΕΡΤ. Δεν ξέρω αν συνάδελφοι είχαν κάνει και κοινοβουλευτικό έλεγχο. Εγώ δεν είχα κάνει, αλλά είχα βάλει τα θέματα αυτά. Διαφωνήσαμε με το εμπάργκο και του κόμματός σας προς τον ΣΚΑΪ και της Νέας Δημοκρατίας προς την ΕΡΤ. Ο δημόσιος διάλογος είναι απαραίτητος όπου κι αν γίνεται. Εγώ δεν πάω. Και δεν πάω γιατί με καθυβρίζουν οι δημοσιογράφοι σας. Και όταν με καθυβρίζουν, είναι θέμα αξιοπρέπειας να μην πηγαίνω. Το κόμμα μου, όμως, πηγαίνει. Έχει εκπροσώπους στις συζητήσεις όταν προσκαλείται.

Πρέπει να σας θυμίσω ότι κι εγώ προσωπικά πληρώνω ως Έλληνας πολίτης για την ΕΡΤ και οι ψηφοφόροι μου και οι ψηφοφόροι του κόμματός μου και οι ψηφοφόροι όλων των κομμάτων της Αντιπολίτευσης, δηλαδή η συντριπτική πλειοψηφία του ελληνικού λαού όχι για να έχουμε την ενημέρωση που θέλει ο κ. Παππάς στα δελτία ειδήσεων ή στις ενημερωτικές εκπομπές. Αυτό, όμως, είναι ένα πολιτικό θέμα. Και μέσα σε αυτό το πλαίσιο, το πολιτικό, είχαμε κινηθεί ως Κίνημα Αλλαγής τέσσερα χρόνια.

Κύριε Πρόεδρε, κλείνω με αυτό.

Ξαφνικά -και κλείνω με αυτό, κύριε Πρόεδρε- δικοί σας άνθρωποι θέτουν θέματα παραδιοίκησης, σ' ό,τι αφορά στη λειτουργία, εξυπηρέτησης ιδιοτελών συμφερόντων, ταύτιση με το πελατειακό κράτος. Ακούστε! Τα λέει αυτά ο εργαζόμενος στην ΕΡΤ κ. Αντώνης Αλαφογιώργος -αυτός θα μου πείτε είναι ένας δημοσιογράφος, εντάξει- τα λέει ο εντεταλμένος σύμβουλός σας για θέματα επικοινωνίας, ο κ. Κρίμπαλης και τα λέει ο πρώην Υπουργός, Βουλευτής και ιστορικό στέλεχος της παράταξή σας ο κ. Φίλης. Θέτουν εμμέσως θέματα διαφθοράς. Και, μάλιστα, ο δημοσιογράφος ζήτησε την παρέμβαση της εισαγγελίας.

Εγώ με την ερώτησή μου σήμερα και την πρωτολογία μου απευθύνομαι, σε ό,τι αφορά στο δεύτερο σκέλος, με βάση λεχθέντα από άλλους, από άλλους που είναι δικοί σας άνθρωποι, στο δικό σας χώρο και μάλιστα σημαίνοντες, όπως ο κ. Φίλης, και σας ζητάω, κύριε Υπουργέ, πρώτον, να πάρετε θέση και να μας εξηγήσετε τι είναι αυτά και, δεύτερον, τι κάνατε αφού τα μάθατε, αν δεν τα ξέρατε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο. Θα έχετε και εσείς σχετική ανοχή.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ πολύ.

Κυρίες και κύριοι Βουλευτές, είναι αλήθεια ότι ο κ. Λοβέρδος ήταν από αυτούς που είχε διαφωνήσει με το «μαύρο» της ΕΡΤ, σε αντίθεση με άλλους Βουλευτές.

Όμως, κύριε Λοβέρδο, νομίζω ότι ζούμε το ίδιο δράμα. Ζούμε ένα ξαναζεσταμένο φαγητό. Η ΕΡΤ ξανά στοχοποιείται. Δεν είναι κάτι καινούργιο. Δεν νομίζω ότι εκπλήσσει κανέναν. Και νομίζω ότι αυτό το κακοστημένο, χιλιοπαιγμένο σενάριο έχει ξεφτίσει από τότε που η ΕΡΤ άνοιξε ξανά, από τότε που στάθηκε πάλι στα πόδια της, κέρδισε μάχες και βρέθηκε πρωτοπόρα στην ενημέρωση, στη ψυχαγωγία και στον πολιτισμό.

Είναι σίγουρο, κύριε Λοβέρδο, ότι η ΕΡΤ ανοιχτή ενοχλεί κάποιους. Όμως, ας αφήσουμε αυτή τη θεώρηση, που μπορείτε να πείτε ότι είναι η δική μου άποψη και εσείς μπορεί να διαφωνείτε. Εγώ θέλω να πω ότι η πραγματικότητα μιλάει από μόνη της και νομίζω ότι καλό είναι να μιλήσουμε επί της ουσίας. Διότι η ΕΡΤ, αρέσει ή δεν αρέσει σε κάποιους, έχει μια εξαιρετική ποικιλία περιεχομένου, παρά το γεγονός -να το πούμε αυτό- ότι το ανταποδοτικό τέλος στην Ελλάδα είναι από τα χαμηλότερα στην Ευρώπη και παρά το γεγονός ότι ο αριθμός των εργαζομένων της ΕΡΤ είναι μειωμένος σε σχέση με το παρελθόν και, βέβαια, πολύ μικρότερος σε σχέση με άλλους δημόσιους ραδιοτηλεοπτικούς οργανισμούς.

Η ΕΡΤ, λοιπόν, από την ημέρα που άνοιξε είναι πρώτη στα μεγάλα γεγονότα τόσο στην Ελλάδα όσο και στον κόσμο, έχει το πιο πλούσιο πρόγραμμα μυθοπλασίας και ιδιαίτερα με βραβευμένες, ξένες σειρές σε πρώτη μετάδοση και έχει το πιο πλούσιο αθλητικό πρόγραμμα, το οποίο και διαθέτει ελεύθερα στους πολίτες.

Στηρίζει τις τέχνες και τον πολιτισμό με τα μουσικά της σύνολα, με τις χορηγίες της σε εκατοντάδες πολιτιστικούς και κληρονομικούς φορείς. Είναι το μόνο ίσως «free to air» κανάλι, το οποίο στηρίζει εμπράκτως τον ελληνικό κινηματογράφο και την ελληνική οπτικοακουστική δημιουργία. Η ΕΡΤ αναδεικνύει την τοπικότητα, αναδεικνύει την πολιτιστική πολυμορφία. Η ΕΡΤ εκπέμπει με όλες τις πιθανές τεχνολογικές μορφές μετάδοσης το περιεχόμενό της, είναι σε όλες τις πλατφόρμες, σε όλα τα δίκτυα και έχει να δείξει πολλές τεχνολογικές καινοτομίες.

Και το πιο σημαντικό, κύριε Λοβέρδο, όσον αφορά στα «περί οσμής σκανδάλου», εγώ είχα δώσει μία συνέντευξη πριν από δύο εβδομάδες περίπου και είχα πει: «Όποιος έχει στοιχεία, καμμία οσμή σκανδάλου. Ο εισαγγελέας ας έρθει και στην ΕΡΤ».

Αυτό, όμως, που θέλω να σας πω είναι ότι όλα τα παραπάνω η ΕΡΤ τα υλοποιεί με χαμηλότερο κόστος σε σύγκριση με το παρελθόν. Παρ’ όλα αυτά, εγώ θα συμφωνήσω, διότι πάντα υπάρχει περιθώριο βελτίωσης. Εγώ δεν ήρθα να πω εδώ σήμερα ότι όλα είναι τέλεια. Απλώς αναρωτιέμαι γιατί ξαφνικά υπάρχει ένας τέτοιος, μεγάλος θόρυβος και υπάρχουν -αν θέλετε- και χτυπήματα ενίοτε και κάτω από τη ζώνη. Είναι ένα κλίμα που δημιουργείται ώστε να το εκμεταλλευθούν κάποιοι, για να αλλάξουν την πολιτική ατζέντα και να ικανοποιήσουν τον διακαή τους πόθο για μία ΕΡΤ κλειστή, μία ΕΡΤ συρρικνωμένη, ένα απλό, φτηνό παρακολούθημα των ιδιωτικών καναλιών.

Σας λέω με αυτοπεποίθηση ότι αυτό δεν θα τους περάσει. Εμείς θα προχωρήσουμε μπροστά και με όραμα, με ειλικρίνεια, με ξεκάθαρους στόχους ανάπτυξης.

Και στο ερώτημα σας «Τι προτίθεστε να κάνετε στο προσεχές χρονικό διάστημα;», σας απαντώ πως προγραμματίζουμε τέσσερα εμβληματικού χαρακτήρα projects για εμάς: Το πρώτο είναι η δημιουργία του αθλητικού καναλιού «ΕΡΤ SPORTS». Το δεύτερο είναι η ίδρυση δύο θυγατρικών εταιρειών της ΕΡΤ, την «ΕΡΤ R&D» που θα αναλάβει την προώθηση νέων τεχνολογιών διάχυσης καινοτομίας και την προώθηση της έρευνας και βέβαια την «ΕΡΤ PRODUCTIONS και STUDIO» που θα παράγει και θα βοηθήσει στη διαμονή πρωτότυπου οπτικοαστικού περιεχομένου.

Τέλος, προγραμματίζουμε την υιοθέτηση του προτύπου «HBBTV-Τ2» στην υβριδική του πλατφόρμα της ΕΡΤ για την ανάπτυξη διαδραστικών εφαρμογών εικονικής και επαυξημένης πραγματικότητας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Η απάντηση που έδωσε ο κ. Κρέτσος, ο κύριος Υπουργός, στα 9/10 της, ήταν μία ομιλία του ενδεχομένως στην Επιτροπή Θεσμών και Διαφάνειας, ας πούμε, για το πώς σκέφτεται η εποπτεύουσα Κυβέρνηση την πορεία της ΕΡΤ.

Όμως, εγώ δεν ρώτησα αυτό. Εγώ, βασισθείς αποκλειστικά σε λεγόμενα από δικά σας πολιτικά και διοικητικά στελέχη της ΕΡΤ, έκανα ερωτήσεις που αφορούν σε θέματα διαφθοράς, δηλαδή χρήματα που βγαίνουν από τις παραγωγές και πάνε σε τσέπες -αυτά όλα λένε εκείνοι, ιδέα δεν είχαμε- και θέματα παραδιοίκησης. Αυτά τα δύο θέματα σας έθεσα εδώ, όπως τα θέτουν οι σύντροφοί σας. Εμείς δεν βάλαμε τέτοια θέματα ποτέ στα τέσσερα χρόνια. Κρατηθήκαμε σε πολιτικό επίπεδο. Τα λένε οι δικοί σας.

Και επ’ αυτού, στο 1/10 που επιφυλάξατε στην πρώτη σας παρέμβαση, είπατε ότι σε συνέντευξή σας δηλώσατε, «Όποιος έχει στοιχεία, στον εισαγγελέα». Δεν είναι λάθος αυτό. Είναι καλή κίνηση. Όμως, δεν σας απαλλάσσει από τα υπόλοιπα εποπτικά σας καθήκοντα.

Ποια είναι τα εποπτικά σας καθήκοντα; Να καλέσετε τη διοίκηση να σας δώσει εξηγήσεις και να πείτε στο Εθνικό Κοινοβούλιο ποιες είναι οι εξηγήσεις που σας έδωσαν οι διοικούντες σήμερα τη δημόσια τηλεόραση. Να σας πουν αυτοί, πέραν της δικαιοσύνης. Στέκουν τα επιχειρήματα κατά το 100%, κατά το 50%, κατά το 10%; Δεν στέκουν καθόλου; Οι άνθρωποι αυτοί τα λένε αυτά επειδή έτσι τους κατέβηκε; Ο πρώην Υπουργός σας και ιστορικό σας στέλεχος τα λέει αυτά επειδή έτσι του κατέβηκε; Είναι η δημόσια τηλεόραση ιδιοκτησία Υπουργού; Γιατί έχω ακούσει μία φορά να λένε ότι και τον Τσακαλώτο χτύπησε μία περίεργη εκπομπή. Δηλαδή, τη χρησιμοποιείτε για την Κυβέρνηση και για τον Υπουργό σας ή για να παίξει έναν ρόλο -στο πλαίσιο που είπα και εγώ στην αρχή και το δέχομαι- ενημέρωσης υπό το πρίσμα της δημόσιας τηλεόρασης;

Το Κίνημα Αλλαγής σε ανακοίνωσή του χθες μίλησε για κατάντια. Άλλοι γράφουν για δύσοσμη κατάσταση. Δεν στέκομαι σε τίποτε άλλο -και το επαναλαμβάνω αυτό- από τα λόγια τα δικά σας. Και σας παρακαλώ πάρα πολύ, γι’ αυτή την κατάντια στη δευτερολογία σας να πάρετε θέση, όχι λέγοντας για τη δικαιοσύνη. Αυτό είναι καλό, αλλά δεν φτάνει, γιατί η δικαιοσύνη κάνει τη δουλειά της και η εκτελεστική εξουσία, ως εποπτεύουσα, κάνει τη δική της δουλειά. Στο πλαίσιο της δικής σας δουλειάς τι κάνατε; Γιατί αν δεν έχετε κάνει κάτι, δικαιολογούμαι να πω, κύριε Πρόεδρε -και με αυτό κλείνω- επικαλούμενος τις χθεσινές και προχθεσινές εξελίξεις, για να φτάσω σε ένα συμπέρασμα που αφορά και την ερώτησή μου, το εξής:

Έκανε κάποιες παρεμβάσεις από τις Ηνωμένες Πολιτείες ο κ. Καμμένος. Αναστατώθηκε η χώρα. Και μάλιστα, εξήχθησαν οι παρεμβάσεις αυτές -τις έκανε και από τις Ηνωμένες Πολιτείες- με σκωπτική διάθεση, περιπαικτικά για την Ελλάδα, η Ελλάδα ως περίγελος. Και ο Πρωθυπουργός -μας έλεγαν το πρωί δημοσιογράφοι σας ότι θα υπάρξει παρέμβαση- έκανε χιούμορ επί όλου αυτού του θέματος που αφορά εξωτερική πολιτική και άμυνα. Ίσως να έχει δίκιο, γιατί ηγείται μιας Κυβέρνησης της πλάκας. Αλλά η Βουλή δεν κάνει πλάκες. Όταν σας ρωτάμε για κάτι, κύριε Υπουργέ, σας ζητώ -δεν θέλω να πω «σας παρακαλώ»- να μου απαντήσετε γι’ αυτά που σας ρωτάω. Και ό,τι υπόλοιπο θέλετε, ας το πείτε -Υπουργός είστε- αλλά αφού έχετε απαντήσει στο επίκαιρο ερώτημα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Ευχαριστώ πολύ για την ερώτηση, κύριε Λοβέρδο. Εγώ νομίζω ότι σας απάντησα, αλλά φαίνεται ότι δεν ήταν σαφές αυτό που είπα και θα επανέλθω. Σας ευχαριστώ για την ερώτηση γιατί μου δίνετε την ευκαιρία να μιλήσουμε για την «ΕΡΤ» επί της ουσίας, με στοιχεία, όχι fake news, όχι παραπλανητικές ειδήσεις, όχι σόου και εντυπωσιασμούς φθηνούς και όχι βέβαια, με μισές αλήθειες.

Είναι αλήθεια ότι η «ΕΡΤ» μετά το άνοιγμά της, μετά το 2015, αναθέτει εξωτερικές παραγωγές. Ξέρετε, όμως, με τι κόστος, κύριε Λοβέρδο; Και ας πάρει μία θέση και το ΚΙΝΑΛ πάνω σε αυτό. Με ένα μεσοσταθμικό ανά λεπτό κόστος, το οποίο είναι κατά 42% μικρότερο από αυτό της «ΝΕΡΙΤ». Κρατήστε λίγο αυτό το νούμερο.

**ΑΝΔΡΕΑΣ ΛΟΒΕΡΔΟΣ:** Στις εκπομπές ενημέρωσης;

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Στις εκπομπές ενημέρωσης, κύριε Λοβέρδο.

Επίσης, η «ΕΡΤ» λειτουργεί αυτή τη στιγμή πέντε κανάλια και είκοσι επτά ραδιοφωνικούς σταθμούς με ένα προσωπικό που είναι μειωμένο κατά 50% από το 2008. Η «ΕΡΤ» παραμένει κερδοφόρα στα οικονομικά της, εύρωστη, με ένα ανταποδοτικό τέλος που είναι μικρότερο κατά 30% από την προ του «μαύρου» εποχή. Η «ΕΡΤ» αυτή τη στιγμή έχει ένα πλήρες και ολοκληρωμένο πρόγραμμα, χωρίς να θέλω να πω ότι δεν επιδέχεται βελτίωσης και ότι προφανώς πρέπει να κάνουμε περισσότερα. Προσέξτε όμως, για να έρθω σε αυτό που αναφέρατε, το εξής: Αφιερώνει περίπου 13% του τηλεοπτικού χρόνου σε δελτία ειδήσεων και 21% σε ενημερωτικές εκπομπές και έκτακτη επικαιρότητα.

Ξέρετε πόσο ήταν το αντίστοιχο ποσοστό επί «ΝΕΡΙΤ» το 2014; Ήταν κοντά στο 60%, κύριε Λοβέρδο. Άλλο το 34%, άλλο το 60%. Φαντάζομαι ότι καταλαβαίνουμε όλοι τη διαφορά.

Αυτή τη στιγμή το πρόγραμμα της «ΕΡΤ» είναι: 10% κατανομή σε αθλητικές μεταδόσεις και -προσέξτε το παρακαλώ- 56% σε ποιοτικό, ψυχαγωγικό πρόγραμμα, προσφέροντας πάνω από πέντε χιλιάδες ώρες τον χρόνο σε εκπομπές λόγου και πολιτισμού. Ποιο άλλο κανάλι έχει αντίστοιχη προσφορά στις τέχνες και στον πολιτισμό; Και πόσο εμείς πραγματικά χρησιμοποιούμε την «ΕΡΤ» μόνο για την ενημέρωση, όταν είχαμε σχεδόν τα μισά από τα δικά σας πεπραγμένα επί «ΝΕΡΙΤ»;

Είναι σεβαστό αυτό που λέτε, θέλετε να μιλήσουμε με στοιχεία. Να μιλήσουμε, λοιπόν, με στοιχεία. Από το 2015 έως σήμερα έχουν μεταδοθεί εντελώς δωρεάν ως χορηγίες επικοινωνίας σε καλλιτεχνικές και πολιτιστικές δράσεις περισσότερα από δεκαπέντε χιλιάδες τηλεοπτικά μηνύματα και περισσότερα από είκοσι χιλιάδες ραδιοφωνικά μηνύματα. Μπορείτε να μου πείτε ποιος άλλος τηλεοπτικός σταθμός, ποιο άλλο τηλεοπτικό κανάλι σε αυτή τη χώρα έχει τέτοια προσφορά και συμβολή στις πολιτιστικές και καλλιτεχνικές δραστηριότητες αυτού του τόπου;

Να σας ξαναπάω τώρα στο 2014 και να σας θυμίσω ότι η «ΝΕΡΙΤ» διέθετε μόλις το 7,5% του προγράμματός της στις τέχνες και τον πολιτισμό. Σε ενημέρωση και ειδήσεις σας είπα ότι διέθετε 59,3%. Η «ΕΡΤ» μόλις 34%. Στην ψυχαγωγία η «ΝΕΡΙΤ» διέθετε 16,3%. Η ΕΡΤ, όπως προείπα, 56%.

Το κόστος κάποιων εκπομπών, που ήταν εξαιρετικές και μεταδίδονταν στην «ΕΡΤ» –και καλώς συνέχισαν και στη «ΝΕΤ», αλλά είναι οι ίδιες εκπομπές και μπορείτε να κάνετε τη σύγκριση- είναι μειωμένο από 20% έως 40%.

Τέλος, θέλω να κάνω και ένα σχόλιο, που δεν αφορά τόσο την τοποθέτηση του κ. Λοβέρδου, αλλά αυτήν την περιρρέουσα ατμόσφαιρα περί κακοδιοίκησης κ.λπ. και αφορά στο ποδόσφαιρο.

Το 2011 –τη γνωρίζετε αυτή την εποχή, κύριε Λοβέρδο, τη ζήσατε πολύ έντονα και ξεκινήσατε την πρωτολογία σας με αυτήν την εποχή- εκδόθηκε μία μελέτη του ΙΟΒΕ, όπου αναφέρει ότι οι ποδοσφαιρικές ανώνυμες εταιρείες «Super League» εκτιμάται ότι προσφέρουν άμεσα ή έμμεσα 2,3 δισεκατομμύρια ευρώ στο ΑΕΠ της χώρας, περίπου 550 εκατομμύρια ευρώ στον κρατικό προϋπολογισμό και δημιουργούν πάνω από σαράντα χιλιάδες θέσεις εργασίας.

Γιατί τα λέω αυτά; Διότι οι μεταδόσεις της «Super League» δεν φέρνουν μόνο σημαντική αύξηση τηλεθέασης στην «ΕΡΤ», η οποία είναι εμφανής και μάλιστα, μία τηλεθέαση που αφορά και ένα κοινό, το οποίο μας είχε λείψει, το νεανικό και ανδρικό κοινό, όπου το σχετικό τηλεμερίδιο φθάνει σε κάποιες μεταδόσεις το 30% και πολλές φορές ξεπερνά και το 30%.

Σε κάθε περίπτωση, όμως, θέλω να πω –φυσικά δεν είναι εδώ οι εκπρόσωποι της Νέας Δημοκρατίας- ότι και εάν εσείς, προσωπικά ο ίδιος, ή το ΚΙΝΑΛ ή η Νέα Δημοκρατία ή όποιος άλλος εντός του Κοινοβουλίου θεωρεί ότι κακώς η «ΕΡΤ» πήρε τα δικαιώματα επτά ΠΑΕ της «Super League» και κακώς η «ΕΡΤ» επενδύει στα μεγάλα αθλητικά γεγονότα, να πάρετε μία ξεκάθαρη απόφαση ως ΚΙΝΑΛ ή ως Νέα Δημοκρατία και ελάτε να το συζητήσουμε εδώ ανοικτά και καθαρά. Να το πείτε εσείς ευθέως και όχι διαμέσου των εντύπων και των ιστοσελίδων του κ. Μαρινάκη.

Θα μπορούσα να συνεχίσω την παράθεση των στοιχείων, αλλά νομίζω ότι θα τα πούμε και την επόμενη εβδομάδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ.

Αγαπητοί συνάδελφοι, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.26’ λύεται η συνεδρίαση για την προσεχή Δευτέρα 15 Οκτωβρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**